*-नेपाल सरकार (सचिवस्तर) मिति २०७४÷०७÷०८ को निर्णय अनुसार स्वीकृत)*

आइ.पी.एम. कृषक सहजकर्ता वाट वाली उपचार शिबिर (प्लाण्ट क्लिनिक) संचालन नर्मस २०७४

पृष्ठभुमिः

**बाली विरुवामा रोग, किरा र अन्य समस्याहरुको कारणहरुले गर्दा बाली उत्पादनमा बर्षेनी १५–२० % सम्म ह्रास भएको पाईएको छ । कृषकहरुले बाली बिरुवाहरुका समस्याहरुको सहि उपचार प्राप्त गर्न सकिरहेका छैनन् । जिल्ला कृषि बिकाश कार्यालय तथा कृषि सेवा केन्द्रसम्म पँहुच भएका कृषकहरुले तहाँ कार्यरत अधिकृत वा जे.टी./जे.टी.ए. हरुमार्फत र पहुँचबाट टाढा रहेका एग्रोभेट वा छिमेकीको सल्लाह बमोजिम बाली उपचार गर्ने गरेको यथार्थता छ । एग्रोभेटबाट दिईने सेवा हेर्ने हो भने कृषकहरुले भनेको मौखिक भरमा बिना कुनै निरीक्षण तथा परिक्षणबाट बिषादीहरु सिफारिस गरेको पाईन्छ भने जिल्ला कृषि बिकास कार्यालयमा आउने अधिकांश कृषकहरु पनि रोग कीराको नमुना नलिई आउने गर्नाले अन्दाजिको भरमा सल्लाह प्रदान गरेको स्थिति छ।समस्याको सही पँहिचान बिना कुन बिषादी कति मात्रामा प्रयोग गर्ने र कसरि प्रयोग गर्ने भन्ने ज्ञान शिपको अभावमा अन्धाधुन्ध बिषादी छर्ने प्रचलनका कारण एकातिर कृषकहरुको लगानी खेर गैरहेको छ भने अर्कोतर्फ समयमानै समस्या समाधान नहुनु र बिषादीको प्रयोगले मानिस, जीवजन्तु र वातावरणमा नकारात्मक असर परिरहेको छ । तसर्थ एउटा परिक्षण तथा सत्य तथ्यमा आधारित गुणस्तरिय एवं भरपर्दो बाली उपचार पद्धतिको आवश्यकता टड्कारो छ जसको समाधान भनेको बाली उपचार शिबिर (प्लाण्ट क्लिनिक) नै हो । बाली उपचार शिबिर एउटा यस्तो थलो हो जहाँ कृषकहरुले आफ्नो बालीमा लागेका रोग, किरा तथा अन्य समस्याको समस्याग्रस्त बोट बिरुवाका नमूना शिबिरमा ल्याई बाली उपचार बिशेषज्ञहरु बाट समस्या पहिचान तथा समाधानका उपायहरु बारे सल्लाह प्राप्त गर्दछन् ।**

**बाली उपचार शिबिर २ तरिकाबाट संचालन गर्न सकिन्छ:**

**१) घुम्ती बाली उपचार शिबिर,**

**२) नियमित बाली उपचार शिबिर ।**

**यी दुवै शिविरको कार्यविधीमा खासै भिन्नता छैन । नियमित बाली उपचार शिबिर निश्‍चित स्थानमा नियमित रुपमा आवश्यकता अनुसार एक हप्ता वा १५ दिन वा महिनाको १ पटक वा खास बालीहरुको समस्यायूक्त समयमा संचालन गरिन्छ भने घुम्ती बाली उपचार शिबिर जिल्लाको विभिन्‍न क्षेत्रहरुको समस्याको आधारमा घुम्ति रुपमा संचालन गर्न सकिन्छ ।**

**बाली उपचार शिबिर (प्लाण्ट क्लिनिक) संचालन गर्नको लागि नेपाल कृषि सेवा वा अन्य कृषि संग संबन्धित निकायमा कार्यरत प्राविधिकहरुवाट यस प्रकारको तालिम हासिल गरी बाली उपचार शिबिर (प्लाण्ट क्लिनिक) संचालन गरिदै आएकामा नेपाल सरकारको लगानीमा देशका विभिन्न जिल्लाहरुमा आइ पी एम कृषक पाठशाला संचालनको लागि आइ पी एम कृषक सहजकर्ताहरु प्रशिक्षित गरिएका छन । ती कृषक सहजकर्ताहरु संग वाली व्यवस्थापन सम्वन्धि लामो अनुभव रहेको र जिल्लामा कार्यरत प्राविधिकहरुको सेवा सवै ठाउहरुमा पुराउन नसकिएको स्थितिमा आई पी एम कृषक सहजकर्तालाई स्थानिय तवरमा वाली उपचार शिवीर संचालन गनर्मा तालिम दिई परिचालन गर्न उपयुक्त देखिएकोले वाली उपचार शिवीर तालिम प्राप्त कृषक सहजकर्ताहरुले वाली उपचार शिवीर संचालन गर्न सक्नेछन् ।**

उद्देश्यः

**कृषकको बालीमा रोग, किरा तथा अन्य समस्याहरुको सहि पहिचान गरी समयमै उपयूक्त व्यवस्थापनका उपायहरु दिलाउनु नै यसको प्रमुख उद्धेश्य रहेको छ ।जसले गर्दा जथाभावि रसायनिक विषादीको प्रयोगलाई कम गरी वातावरण संरक्षणमा सहयोग पु¥याउनुका साथै बाली बिरुवाहरुको उत्पादन र उत्पादकत्व वृद्धि गर्न मद्दत पुग्ने छ ।**

कार्यविधिः

**१) जिल्लाका अन्‍न, फलफूल, तरकारी र अन्यबालीहरुको पकेट क्षेत्र लाई समेट्ने गरी समस्या देखिएका क्षेत्र तथा रसायनिक विषादीको अत्याधिक प्रयोग भइरहेको क्षेत्रलाई सम्बोधन गर्ने गरी धेरै भन्दा धेरै कृषकलाई सहभागि बनाउन पायक पर्ने ठाउँमा बाली उपचार शिबिर संचालन गर्नु पर्दछ ।**

**२) बाली उपचार शिबिर संचालन हुने मिति, स्थान र समयको बारेमा कृषकलाई उपयुक्त माध्यमबाट समय मै जानकारी दिनु पर्नेछ ।**

**३) कृषकले ल्याएको बालीको नमूना र कृषकसंग लिइएको जानकारीका आधारमा समस्या पहिचान गरी समाधानका उपायहरु कृषकले बुझ्ने गरी लिखित रुपमा कृषकलाई उपलब्ध गराउनु पर्नेछ । उक्त दिन बाली नमूनाको समस्या पहिचान हुन नसकेमा यथासक्य छिटो उपयूक्त निकायमा नमूना पठाई समस्याको पहिँचान गराई सम्बन्धित कृषकलाई वाली व्यवस्थापनका उपायहरु संबन्धमा यथासक्य छिटो जानकारी गराउने व्यवस्था गर्नु पर्नेछ ।**

**४) बाली उपचार शिबिर संचालन अवधि १ दिनको हुने छ ।**

**५) बाली उपचार शिबिर मा सहभागी हुने कृषकहरुले दैनिक भ्रमण भत्ता, होटल बास खर्च र खाजा खर्च पाउने छैनन् साथै यस कार्यक्रममा कृषकबाट शुल्क लिने व्यवस्था हुने छैन ।**

**६) बाली उपचार शिबिर तालिम प्राप्त आइ पी एम सहजकर्तावाट नै गर्नु पर्नेछ । आवश्यक परे जिल्ला कृषि विकास कार्यालय तथा अन्य तालिम प्राप्त प्राविधिकहरुको सहयोग लिन सक्नेछन् ।**

**७) जिल्लामा अन्य संघ÷संस्था÷निकायबाट यस प्रकारको वाली उपचार शिबिर संचालन गर्नु पर्ने भएमा संबन्धित जिल्ला कृषि बिकास कार्यालयसंगको समन्वयमा संचालन गर्नु पर्ने छ ।**

**८) बाली उपचार शिबिर हुने मिति, समय र स्थान बारे सम्बन्धित जिल्ला कृषि विकास कार्यालय, क्षेत्रीय बाली संरक्षण प्रयोगशाला र बाली संरक्षण निर्देशनालयलाई जानकारी गराएको खण्डमा प्राबिधिक सहयोग प्राप्त गर्न सजिलो हुनेछ ।**

**९) वाली उपचार शिबिर संचालन पछि त्यस्को तथ्याकं अभिलेख÷प्रतिवेदन संबन्धित जिल्ला कृषि विकास कार्यालय मार्फत हुदै बाली संरक्षण निर्देशनालयमा पठाउने ब्यबस्था गर्नु पर्ने छ ।**

अपेक्षित प्रतिफलः

**यस कार्यक्रम सञ्चालनबाट देहाय बमोजिमका प्रतिफल प्राप्त हुने छः**

**१) कृषकका बालीमा देखिएका रोग, कीरा तथा अन्य समस्याको सहि पहिचान गरी तुरुन्त वालीमा हुने क्षती कम गर्न व्यवस्थापनका लागि सहयोग पुग्ने ।**

**२) समस्याको सही पँहिचान भई सुधारका लागि कृषक स्वयं सक्षम हुने ।**

**३) रसायनिक विषादी तथा मलखादको जथाभावि प्रयोगलाई ब्यबस्थित गरी वाली उत्पादन लागत घटाउन सकिने ।**

**४) वातावरण संरक्षण तथा मानव स्वास्थ्यमा सुधार ल्याउन यस कार्यक्रम प्रभावकारी सिद्ध हुने।**

**५) बाली उपचार शिबिर संचालन क्षेत्रको रोग कीरा को अभिलेख तयार भई भावी बाली संरक्षण कार्यक्रम तय गर्न सहयोग मिल्ने ।**

**६) प्राविधिकहरुवाट सेवा पुग्न नसकेको स्थानमा सेवा पुराउन सकिने ।**

आर्थिक पक्षः

|  |  |  |  |  |  |  |
| --- | --- | --- | --- | --- | --- | --- |
| **क्र.सं** | **विवरण** | **इकाइ** | **परिमाण** | **दर** | **जम्मा रु.** | **कैफियत** |
| १ | प्रचार प्रसार, व्यानर, शिवीर संचालन सामाग्री, स्टेसनरी व्यवस्थापन खर्च | पटक | १ | १२०० | १२०० |  |
| २ | वाली उपचार शिवीर संचालन तालिम प्राप्त कृषक सहजकर्ता | पटक | १ | १००० | १००० | दै.भ्र.भ. नियमानुसार एक दिनको भत्ता |
| ३ | वाली उपचार शिवीर संचालनमा सहयोगी | पटक | १ | ५०० | ५०० |  |
| ४ | यातायात खर्च | पटक | १ | ३०० | ३०० |  |
| ६ | खाजा खर्च | पटक | १ | ५०० | ५०० | खाजा खर्च प्रति व्यक्ति प्रति पटक रु २०० मा ननाघ्ने गरी |
| ७ | तथ्यांक÷प्रतिवेदन तयार | पटक | १ | ५०० | ५०० |  |
|  | कुल जम्मा रु. |  |  |  | ४००० |  |